REPUBLIKA SLOVENIJA

**MINISTRSTVO ZA OKOLJE, PODNEBJE IN ENERGIJO**

**INŠPEKTORAT REPUBLIKE SLOVENIJE ZA OKOLJE IN ENERGIJO**

URAD PREDSTOJNIKA

Dunajska cesta 58, 1000 Ljubljana T: 01 420 44 88

 E: gp.irsoe@gov.si

 [www.gov.si](http://www.gov.si)

Številka: 06180-53/2024-2

Datum: 8. 1. 2024

**POROČILO O REDNEM IŠPEKCIJSKEM PREGLEDU NAPRAVE, KI LAHKO POVZROČI ONESNAŽEVANJE OKOLJA VEČJEGA OBSEGA**

**Zavezanec:** Perutnina Ptuj d.o.o., Potrčeva cesta 10, 2250 Ptuj

**Naprava / lokacija:** Klavnica perutnine, tovarna proteinskih koncentratov in predelava perutninskega mesa na lokaciji Zagrebška cesta 37, 2250 Ptuj

**Datum pregleda:** 16. 4. 2023

**Okoljevarstveno dovoljenje (OVD) številka:** št. 35407-109/2006-16 z dne 31.5.2010 s spremembami (v nadaljevanju: OVD)

**Usklajenost z OVD:** DA

V okviru rednega inšpekcijskega pregleda naprave v zvezi z izpolnjevanjem določb pridobljenega OVD, ki so bile predmet nadzora na kraju naprave, niso bile ugotovljene nepravilnosti, niso bile ugotovljene kršitve zakonsko določenih predpisov, ki so bili predmet inšpekcijskega nadzora ter niso bile ugotovljene kršitve določil OVD.

V zvezi z emisijami snovi v zrak je bilo ugotovljeno, da sta na lokaciji dve srednji kurilni napravi in nepremični motor z notranjim izgorevanjem, ki obratuje samo za zagotavljanje zasilnega napajanja elektrike, da upravljavec zagotavlja izpuščanje dimnih plinov v okolje skozi definirane odvodnike, da zavezanec izvaja ukrepe za zmanjšanje emisije snovi v zrak po veljavnem OVD, da je na lokaciji naprava za čiščenje odpadnih plinov – biofilter, da se preko pooblaščenca izvaja obratovalni monitoring emisij snov v zrak na vseh definiranih izpustih, ki izkazuje, da izmerjene koncentracije odpadnih plinov ne presegajo dopustnih vrednosti in da so vsa zahtevana poročila posredovana na ministrstvo.

Naprava za čiščenje odpadnih plinov – biofilter – ima poslovnik in vodi se obratovalni dnevnik. Po potrebi se izvaja čiščenje biofilltra.

V zvezi z emisij snovi v vode je bilo ugotovljeno, da na lokaciji nastajajo različne odpadne vode in da se s strani pooblaščenca na napravi izvaja obratovalni monitoring na dveh izpustih.

Iz Poročila o obratovalnem monitoringu odpadnih vod za Perutnino Ptuj PC MI Ptuj za leto 2022, ki ga je izvedla pooblaščena organizacija je med drugim razvidno, da sta se na obeh iztokih izvedla vzorčenja odpadne vode v skladu z veljavnim OVD, da je bil nabor parametrov na obeh iztokih v skladu z veljavnim OVD, da so se v letu 2022 izvajale trajne meritve na obeh iztokih, da na iztoku V1 merjeni parametri industrijske odpadne vode presegajo določene mejne vrednosti, da pa naprava po zagonu nove čistilne naprave ne presega mejnih vrednosti za noben merjeni parameter, da naprava na tem iztoku z odvajanjem industrijske odpadne vode v letu 2022 obremenjuje okolje čezmerno glede na mejne vrednosti, ki jih predvideva odločba o spremembi veljavnega OVD v letu 2015 in da naprava na iztoku V2 z odvajanjem industrijske odpadne vode ne obremenjuje okolja čezmerno glede na mejne vrednosti določene z odločbo o spremembi veljavnega OVD iz leta 2015. Iz poročila je prav tako razvidno, da so bile meritve preseženih parametrov ugotovljene v prvih šestih mesecih leta 2022, medtem ko v drugi polovici leta 2022, po začetku obratovanja nove industrijske čistilne naprave, mejne vrednosti na tem iztoku niso bile nikoli presežene. Mejne vrednosti niso bile presežene tudi v prvih treh mesecih leta 2023.

Ugotovljeno je bilo tudi, da upravljavec blato iz industrijske čistilne naprave oddaja kot odpadek preko evidenčnih listov in da se vodi poslovnik in obratovalni dnevnik industrijske čistilne naprave ter poslovnik in obratovalni dnevniki vseh lovilcev olj in maščobo-lovilcev.

V zvezi z ravnanjem z odpadki je bilo ugotovljeno, da se odpadki na lokaciji ločeno zbirajo, da so označeni, da se oddajajo pooblaščencem, da ima zavezanec izdelan načrt gospodarjenja z odpadki, da zavezanec letno poroča na ministrstvo o nastalih odpadkih, da odpadke oddaja le slovenskim prevzemnikom ter da vodi evidenco o nastajanju odpadkov in ravnanju z njimi.

V zvezi z izpolnjevanjem obveznosti PRO (proizvajalčeva razširjena odgovornost) in vpisom v evidence proizvajalcev je bilo ugotovljeno, da je zavezanec vpisan v evidenco proizvajalcev embalaže in odpadne embalaže, da ločeno zbira različne vrste odpadne embalaže, da vodi evidenco o embalaži dani na trg RS, da kvartalno poroča nosilcu skupnega načrta in na Finančno upravo o količinah embalaže dane na trg RS in da zavezanec plačuje okoljsko dajatev ter embalažnino.

Ugotovljeno je bilo tudi, da je zavezanec vpisan v evidenco proizvajalcev VPPO (plastični proizvodi), da vodi evidenco o vseh plastičnih proizvodih danih na trg v RS in da ima zavezanec pogodbo z nosilcem skupnega načrta.

V zvezi s skladiščenjem nevarnih snovi je bilo ugotovljeno, da na lokaciji ni skladiščnih naprav večjih od 10 m3.

V zvezi s hrupom v okolju je bilo ugotovljeno, da zavezancu pooblaščenec izvaja obratovalne monitoringe hrupa v okolju na tri leta. Iz zadnjega poročila, ki ga je izdelal pooblaščenec, je med drugim razvidno, da v letu 2022 na nobenem merilnem mestu ocenjevanja rezultati hrupa zaradi izvajanja dejavnosti zavezanca ne presegajo mejnih ravni hrupa za dnevno, večerno in nočno obdobje. Naslednje meritve se bodo izvedle v letu 2025.

**Zaključki / naslednje aktivnosti:** Naslednji redni inšpekcijski pregled na terenu bo opravljen v skladu s planom inšpektorata; naslednji izredni inšpekcijski pregled pa po potrebi.